《初至江城寓分司衙》
宋代·董嗣杲

书生浪出值暑天，何啻千里身在船。
今辰忽向船亭坐，头眩犹类濒江牵。
履平划地若恍惚，四体不舒惯臲杌。
自嗟时滞久劳苦，驱驰负得贫筋骨。
奉使衙深少吏胥，干官占了东偏居。
西偏有轩扁清足，憔悴几竿苍竹疏。
射檐莫禁落日晒，平白将身随炉鞴。
不奈羸躯苦热情，无故要偿行脚债。
富池狂游期者谁，卷雪楼燬空有基。
离船未久抱虚晕，孱弱忍蹈波涛危。
官衙寂然且卧病，便行小伺西风劲。
庐山夜眠不熟泪不乾，梧树支离凋井阑。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。